Document ID: 32008R1183

KOMMISSIONENS FORORDNING (EF) Nr. 1183/2008
af 28. november 2008
om ændring af forordning (EF) nr. 1019/2002 om handelsnormer for olivenolie
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1234/2007 af 22. oktober 2007 om en fælles markedsordning for landbrugsprodukter og om særlige bestemmelser for visse landbrugsprodukter (fusionsmarkedsordningen) (1), særlig artikel 113, stk. 1, litra a), og artikel 121, litra h), sammenholdt med artikel 4, og
ud fra følgende betragtninger:
(1)
I Kommissionens forordning (EF) nr. 1019/2002 (2) er der fastsat en ordning med visse fakultative angivelser for olivenolie. I henhold til forordningens artikel 5, litra c), må jomfruoliers organoleptiske egenskaber kun angives på mærkningen, hvis de er baseret på resultater fremkommet ved hjælp af en af de analysemetoder, der er fastlagt i Kommissionens forordning (EØF) nr. 2568/91 af 11. juli 1991 om kendetegnene for olivenolie og olie af olivenpresserester og de i den forbindelse anvendte metoder (3). Ifølge artikel 12, stk. 2, i forordning (EF) nr. 1019/2002 bør denne bestemmelse anvendes fra den 30. november 2008.
(2)
Det forskningsarbejde vedrørende nye metoder til organoleptisk vurdering, der skal bidrage til at udvide viften af positive egenskaber for jomfruolier, som Det Internationale Olivenolieråd (COI) påbegyndte, blev afsluttet i november 2007. Tilpasningen af EF-bestemmelserne om COI's reviderede metode indebærer, at artikel 5, litra c), i forordning (EF) nr. 1019/2002 skal ændres. Denne tilpasning indgår i en ændring af flere regler om mærkning af olivenolie, der skal træde i kraft den 1. juli 2009. Det er hensigtsmæssigt specielt for de erhvervsdrivende, der skal tilpasse mærkningen af deres produkter, at de nuværende bestemmelser i artikel 5, litra c), anvendes i en begrænset periode, nemlig fra den 30. november 2008 til den 30. juni 2009.
(3)
Datoen for anvendelsen af artikel 5, litra c), i forordning (EF) nr. 1019/2002 bør derfor udsættes til den 1. juli 2009.
(4)
Forordning (EF) nr. 1019/2002 bør ændres i overensstemmelse hermed.
(5)
Foranstaltningerne i denne forordning er i overensstemmelse med udtalelse fra Forvaltningskomitéen for Den Fælles Markedsordning for Landbrugsprodukter -
UDSTEDT FØLGENDE FORORDNING:
Artikel 1
Artikel 12, stk. 2, tredje afsnit, i forordning (EF) nr. 1019/2002 affattes således:
»Artikel 5, litra c), anvendes fra den 1. juli 2009.«
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 30. november 2008.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. november 2008.

Labels: 3
17